**Rodul iubirii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- S-au copt, iubite, buzele şi-s pline

De mustul dulce-al dragostei târzii,

În noaptea asta iar mi-e dor de tine...

Nu vrei să guşti din rodu-acestei vii?

O să te-mbete-aroma dulce-amară

A gurii mele moi, de catifea

Şi-o să-ţi doreşti în fiecare seară

Să îţi sărute tâmplele o stea.

S-au copt, iubite, sânii mici, rotunzi,

Abia-i ascund sub părul meu sălbatic,

În noaptea asta taci, să nu-mi răspunzi

De ce dansăm prin vise pe jăratic.

- Iubita mea, un fagure de miere

Ți-s buzele și mă îmbăt cu ele

În toamna asta caldă, în tăcere

Le savurez, sunt numai ale mele

Că ți-am udat petala-n primăvară,

Am așteptat să dai în pârg, iar rodul

Nerăbdător îl tot culeg din vară

Și îmi doresc să nu mai scadă soldul

De te-aș iubi de-acum o iarnă-ntreagă.

Apetisant ai sânul, ca o pară,

Doar mâna mea mereu să o culeagă,

Să mă îmbete-aroma dulce-amară.

Liliana Trif Ioan Grigoraș